Abdul Hamid Abulung al-Banjari

Syekh Abdul Hamid Abulung al-Banjari atawa dipinandui Datu Abulung marupakan salah saurang ulama Banjar nang bapangaruh pas masanya. Inya marupakan ulama nang suah manggamparakan Kalimantan lawan paham Wahdatul Wujud. Inya dihukum mati ulih kaputusan Sultan Tahmidillah, atas partimbangan Syekh Muhammad Arsyad al-Banjari nang wayahtu manjabat sabagai mufti besar.

Riwayat 
Pas masa Kesultanan Banjar diparintah ulih Sultan Tahlilullah, inya wan Syekh Muhammad Arsyad Al-Banjari ditulakakan ulih Kesultanan banjar hagan manuntut ilmu mamakai biaya karajaan ka tanah suci Mekkah. Tatapi sepak terjangnya kada banyak nang tahu karana inya  kadada maulah kitab karangan nang kaya ulama-ulama lain. 

Syeikh Abdul Hamid Abulung atawa Datu Abulung baisi paham tasawuf Wahdatul Wujud. Pandangan tasawuf nang diumpatinya dipangaruhi aliran ittiihad Abu Yazid Al-Busthami wan Al-Hallaj nang masuk ka Indonesia malalui Hamzah Fansuri, Syamsuddin Al-Sumatrani wan Syekh Siti Jenar. 

Kasampatan Syekh Abdul Hamid dalam mengambangakan ajaran wujudiyyah mulai mendapatakan sandungan pas ada habar nang tasiar sampai ka telinga Sultan Tahmidillah wan Syekh Muhammad Arsyad Al-Banjari bahwa ajaran nang dibawanya dianggap marasahakan masyarakat. Dilapurakan Abdul Hamid mangajarakan urang-urang bahwa kadada wujud kacuali Allah. Kadada Abdul Hamid kacuali Allah; Dialah aku wan akulah Dia.  Syekh Muhammad Arsyad sabagai penganut ajaran Syekh Muhammad bin Abdul Karim Al-Sammani Al-Madani guru matan tukuh-tukuh Tarekat Samaniyah Nusantara kada satuju lawan pamikiran wujudiyyah-nya Syekh Abdul Hamid wan bahkan disambat musyrik. 

Akibat matan pamikirannya, Syekh Abdul Hamid Abulung maninggal di tangan alguju Kesultanan Banjar. Inya dihukum mati ulih keputusan Sultan Tahmidillah, atas partimbangan Syekh Muhammad Arsyad, nang wayahtu manjabat sabagai mufti besar.  Inya dimakamakan di Kampung Abulung Sungai Batang Martapura.

Masjid Jami Datu Abulung 
Kamudian Sultan Tahmidullah II nang mamarintah periudi 1761-1801 maulah Masjid Jami Syekh Abdul Hamid Abulung sabagai panabusan dosa karana telah mamarintahakan alguju raja hagan maeksekusi Datu Abulung.

Karya 
Syekh Abdul Hamid Abulung dianggap kadada baisi karya. Karana sampai wayahini hanya babarapa fragmen nang manyiratakan pandangan Syekh Abdul Hamid menganai Tasawuf nang kawa dilacak, wan itu pun kada banyak.  Di Kalimantan Selatan wayahini ada sabuting karya nang habar-habar ampunnya Syekh Abdul Hamid.  Naskah tu baisi tantang pandangan tasawuf wujudiyyah mulhid, barupa pembahasan mangenai “Asal aejadian Nur Muhammad”. Tatapi kada di pinandui ngaran ulama Banjar nang manulis karya tersebut.

Karamat 
Pas hukuman mati dilaksanaakan inya dimasukakan kadalam kerangkeng besi, imbah tu kerangkeng itu ditinggalamakan ka dalam sungai, tatapi wayah itu kaluar karamah inya, maski ditinggalamakan ka sungai nang paling bawah, tatapi haratan waktu sambahyang, sacara ajaib kerangkeng tu naik kaatas sungai wan talihatlah Syeikh Abdul Hamid Abulung atawa Datu Abulung nang malaksanaakan sambahyang.  Imbah tuntung sambahyang, kerangkeng itu tinggalam pulang, nanitu tarjadi baulang-ulang wan dipinandui dalam kisah urang Banjar.

Referensi 

Datu-datu matan Kalimantan